În această după-amiază, a fost deschis traficul pe primul tronson al Ocolitoarei Brașovului, iar de acum traficul greu nu va mai tranzita absolut deloc municipiul, ținând cont că, până acum, legătura între DN 1 și DN 11 s-a făcut prin cartierul Fundătura Hărmanului.

La inaugurare a fost prezent și ministrul Transporturilor, care înainte de declarații a făcut un test al tronsonului de drum care are 7,7 km. De asemenea, acesta a ținut să se asigure că oficialii de la drumuri au făcut ca la carte recepția acestei șosele și mai ales că nu există probleme de siguranță ținând cont că suma totală care s-a investit în această bucată de ocolitoare este de aproximativ 129 de milioane de lei, finanțarea fiind asigurată atât din fonduri europene (75%), cât și din bani guvernamentali. „Am inspectat tronsonul. S-au verificat punctele sensibile, poduri, pasaje, intersecții s-au inspectat dacă lucrările sunt făcute în condițiile proiectului tehnic. Toate criteriile de rezistență, stabilitate și siguranță sunt îndeplinite”, a precizat Adriana Nicula, șeful Direcției de Drumuri Brașov, care a fost și președintele comisiei de recepție a lucrărilor. „Am vrut să fiu sigur că toate condițiile sunt îndeplinite pe această șosea și nu există alte întârzieri. Vreau să vedem care este partea de vină care ne-o asumăm noi pentru întârzierile care au fost. Pare o lucrare de calitate, bine executată și sper să nu avem alte surprize. Sper că Studiul de Fezabilitate a fost făcut cu profesionalism și o să-l iau eu și eu să-l studiez”, a punctat ministrul Sorin Bușe.

45 de minute câștigate de șoferi

Oficialii de la drumuri au făcut și un calcul cu privire la economia de timp pe care o fac cei care tranzitează Brașovul dacă merg pe cele trei tronsoane ale centurii care au o lungime de 18 km: 45 de minute. „Prin oraș sunt 8 giratorii de trecut pentru a traversa întreg Brașovul, iar la fiecare giratoriu media de vitează scade. Am făcut un calcul cei 18 km ai centurii se pot parcurge în 15 minute, față de o oră, cât durează să traversezi Brașovul prin oraș. De asemenea, pentru intrarea în Brașov sunt mai multe variante de intrare, inclusiv de la intrarea pe ocolitoare, de la km zero al acesteia (care se află în apropiere de fosta groapă de gunoi de la capătul străzii Zizinului) cu intrare de la giratoriul din intersecția cu drumul județean”, a precizat Vasile Popa, diriginte de șantier.

Urmează reabilitarea drumurilor din oraș care au fost până acum afectate de traficul greu

Lucrările pe acest tronson au început în primăvara lui 2012, dar au fost reluate abia în februarie 2015 de asocierea de companii italiene Chirulli Andrea Impresa Individuale – Aleandri SPA – Shelter Construct – Pasquale ALO, după o pauză de peste un an și jumătate, din iunie 2014, când constructorul inițial, compania austriacă Alpine Bau, și-a anunțat insolvența. Valoarea contractului de lucrări pentru finalizare a fost de 59.556.175,71 lei fără TVA, iar până acum s-au făcut decontări de peste 45 de milioane de lei, mai fiind de decontat ultimele lucrări „Este unul din primele mele proiecte ca și primar. Iată că după ceva timp, reușim să și circulăm pe acest tronson. E un lucru bun, au fost întârzieri din cauza insolvenței firmei austriece care a lăsat totul baltă. Să se finalizeze cât mai repede și pasajul spre Sânpetru care creează o problemă de trafic și în municipiu. Acum, odată cu devierea traficului greu pe centură, vom reabilita tot ce este în interiorul orașului, cum este Fundătura Hărmanului și Drumul CET-ului”, a spus primarul Brașovului, George Scripcaru.

Distribuie articolul: Facebook

Twitter

Email

Listare

